ค่าลดหย่อนเที่ยวเมืองรอง 2561 มาแล้ว!
ในที่สุดค่าลดหย่อนเที่ยวเมืองรองก็ประกาศเป็นค่าลดหย่อนตัวล่าสุดตามกฎหมายแล้ว แน่นอนว่าหยุดยาวที่ผ่านมาหลายท่านน่าจะได้ประโยชน์จากค่าลดหย่อนเที่ยวเมืองรองอย่างแน่นอน
2 พ.ค. 2561

โดย...ยุทธนา ศรีสวัสดิ์
ในที่สุดค่าลดหย่อนเที่ยวเมืองรองก็ประกาศเป็นค่าลดหย่อนตัวล่าสุดตามกฎหมายแล้ว แน่นอนว่าหยุดยาวที่ผ่านมาหลายท่านน่าจะได้ประโยชน์จากค่าลดหย่อนเที่ยวเมืองรองอย่างแน่นอน วันนี้เราจะมาดูกันว่ารายละเอียดเป็นอย่างไรบ้าง
ค่าลดหย่อนเที่ยวเมืองรอง หรือที่เรียกว่าเต็มๆ ว่า “ค่าการเดินทางท่องเที่ยวจังหวัดท่องเที่ยวรอง” ใช้เป็นค่าลดหย่อนสำหรับภาษีเงินได้บุคคลธรรมดาได้ตามที่จ่ายจริง สูงสุดไม่เกิน 1.5 หมื่นบาท ซึ่งจะต้องเป็นการท่องเที่ยวในประเทศเฉพาะพื้นที่ 55 จังหวัดที่ประกาศให้เป็นจังหวัดท่องเที่ยวรอง ระหว่างวันที่ 1 ม.ค.-31 ธ.ค. 2561 โดยให้ลดหย่อนได้ทั้งค่าบริการท่องเที่ยวมัคคุเทศก์ (ค่าแพ็กเกจทัวร์) ค่าที่พักในโรงแรม รีสอร์ท หรือโฮมสเตย์
แม้จะใช้คำว่า “ค่าการเดินทางท่องเที่ยวฯ” แต่สิทธิประโยชน์นี้ไม่ได้รวมถึงค่าเดินทาง เช่น ค่ารถ ค่าน้ำมัน ค่าเครื่องบิน แต่อย่างใด
เงื่อนไขการรับสิทธิ
คุณเองก็มีสิทธิหักลดหย่อนค่าบริการท่องเที่ยวสูงสุด 1.5 หมื่นบาทได้ ถ้าทำตามเงื่อนไขทั้งหมดต่อไปนี้เป็นค่าใช้จ่ายสำหรับการท่องเที่ยวในประเทศไทยในพื้นที่ 55 จังหวัดตามที่ประกาศ (จังหวัดรอง) และเป็นเงินที่จ่ายให้กับผู้ประกอบธุรกิจนำเที่ยวและมัคคุเทศก์ที่จดทะเบียนแล้ว หรือผู้ประกอบการธุรกิจโรงแรมที่จดทะเบียนแล้ว หรือโฮมสเตย์ ที่ได้รับการรับรองมาตรฐานโฮมสเตย์ไทยตามที่กรมการท่องเที่ยวกำหนด “โฮมสเตย์” ที่ใช้ลดหย่อนภาษีได้ต้องเป็นสถานที่พักชั่วคราวที่เจ้าของบ้านนําพื้นที่ในบ้านมาดัดแปลงเป็นห้องพักเพื่อให้บริการนักท่องเที่ยวในลักษณะเป็นรายได้เสริม โดยมีจํานวนไม่เกิน 4 ห้อง มีผู้พักรวมกันไม่เกิน 20 คน และต้องขึ้นทะเบียนกับกรมการท่องเที่ยวด้วย
รายชื่อ 55 จังหวัดรองที่ใช้สิทธิได้
l ภาคใต้
1.ชุมพร (มีเที่ยวบิน) 
2.ตรัง (มีเที่ยวบิน) 
3.นครศรีธรรมราช (มีเที่ยวบิน) 
4.นราธิวาส (มีเที่ยวบิน) 
5.ปัตตานี
6.พัทลุง 
7.ยะลา 
8.ระนอง (มีเที่ยวบิน) 
9.สตูล
l ภาคตะวันออกเฉียงเหนือ
10.กาฬสินธุ์
11.ชัยภูมิ 
12.นครพนม (มีเที่ยวบิน) 
13.บึงกาฬ
14.บุรีรัมย์ (มีเที่ยวบิน) 
15.มหาสารคาม 
16.มุกดาหาร 
17.ยโสธร 
18.ร้อยเอ็ด (มีเที่ยวบิน) 
19.เลย (มีเที่ยวบิน) 
20.ศรีสะเกษ 
21.สกลนคร (มีเที่ยวบิน) 
22.สุรินทร์
23.หนองคาย 
24.หนองบัวลำภู 
25.อุดรธานี (มีเที่ยวบิน) 
26.อุบลราชธานี (มีเที่ยวบิน) 
27.อำนาจเจริญ
l ภาคเหนือ
28.กำแพงเพชร 
29.เชียงราย (มีเที่ยวบิน)
30.ตาก (มีเที่ยวบิน) 
31.นครสวรรค์ 
32.น่าน (มีเที่ยวบิน) 
33.พะเยา
34.พิจิตร 
35.พิษณุโลก (มีเที่ยวบิน) 
36.เพชรบูรณ์ 
37.แพร่ 
38.แม่ฮ่องสอน (มีเที่ยวบิน) 
39.ลำปาง (มีเที่ยวบิน) 
40.ลำพูน 
41.สุโขทัย (มีเที่ยวบิน) 
42.อุตรดิตถ์ 
43.อุทัยธานี
l ภาคกลาง ภาคตะวันออก ภาคตะวันตก
44.จันทบุรี 
45.ชัยนาท
46.ตราด (มีเที่ยวบิน) 
47.นครนายก
48.ปราจีนบุรี
49.ราชบุรี
50.ลพบุรี
51.สมุทรสงคราม 
52.สระแก้ว
53.สิงห์บุรี
54.สุพรรณบุรี 
55.อ่างทอง
หลักฐานที่ต้องใช้
ใบเสร็จหรือหลักฐานการจ่ายเงินจากผู้ประกอบธุรกิจนำเที่ยว หรือผู้ประกอบธุรกิจโรงแรมที่ระบุชื่อคุณ พร้อมวันที่และจำนวนเงิน
ข้อควรระวัง
บางคนเข้าใจผิดว่าใบเสร็จหรือหลักฐานการจ่ายเงินจากเว็บไซต์ที่เป็นตัวแทนรับจองที่พัก เช่น Agoda, Expedia ฯลฯ สามารถนำมาใช้ลดหย่อนภาษีได้ ซึ่งเป็นความเข้าใจที่คลาดเคลื่อน เพราะเอกสารเหล่านี้ไม่ใช่เอกสารที่ออกโดยผู้ประกอบธุรกิจโรงแรมโดยตรง จึงไม่สามารถนำไปใช้สิทธิหักลดหย่อนได้